EARTH เบี้ยวหนี้ตั๋ว B/E อีก 50 ลบ.วานนี้
EARTH ผิดนัดชำระหนี้ตั๋ว B/E วานนี้(8 มิ.ย.) จำนวน 50 ลบ. คาดอีก 70 ลบ.ในสัปดาห์ (15 มิ.ย.) ยังไม่สามารถชำระได้
9 มิ.ย. 2560

บริษัท เอ็นเนอร์ยี่ เอิร์ธ จำกัด (มหาชน) หรือ EARTH เปิดเผยว่า บริษัทผิดนัดชำระหนี้ตั๋วแลกเงิน (B/E) ที่ครบกำหนดชำระเมื่อวานนี้(8 มิ.ย.) วงเงิน 50 ล้านบาท ส่งผลให้มีตั๋วแลกเงิน (B/E) ที่ผิดนัดชำระแล้วรวม 90 ล้านบาท คิดเป็น 0.25% ของทรัพย์สินทั้งหมด ขณะที่ตั๋ว B/E อีกจำนวน 70 ล้านบาท ที่จะครบกำหนดในวันที่ 15 มิ.ย.นี้ บริษัทยังไม่สามารถชำระได้เช่นกัน
โดยผลกระทบในการผิดนัดชำระหนี้ อาจทำให้สถาบันการเงินพิจารณาทบทวนวงเงินสินเชื่อของบริษัทใหม่อีกครั้ง และทำให้บริษัทไม่สามารถออกตราสารหนี้ประเภทตั๋วแลกเงินฉบับใหม่ทดแทนตั๋วแลกเงินเดิมที่ถึงกำหนดได้ นอกจากนี้บริษัทจะมีความน่าเชื่อในการดำเนินธุรกิจลดลง และทำให้ต้องดำเนินธุรกรรมเป็นเงินสดมากขึ้น
อนึ่ง หากการผิดนัดชาระหนี้ครบ 500 ล้านบาท (ยกเว้นเจ้าหนี้การค้า) อาจเป็นเหตุให้เข้าข่ายเป็นเหตุผิดนัดของหุ้นกู้ที่บริษัทได้ออกเสนอขายครั้งที่ 1/2558 ครบกำหนดไถ่ถอนปีพ.ศ.2560 และครั้งที่ 1/2559 ครบกำหนดไถ่ถอนปีพ.ศ.2562 มีมูลค่ารวม 5.5 พันล้านบาท และอาจเป็นเหตุให้มีการเรียกชำระหุ้นกู้คืนโดยทันที ทั้งนี้ ขึ้นอยู่กับมติที่ประชุมของผู้ถือหุ้นกู้ที่จะได้มีการประชุมเพื่อพิจารณาในอนาคตต่อไป
สำหรับแนวทางแก้ไขการผิดนัดชำระหนี้ บริษัทอยู่ระหว่างเจรจาผ่อนผันการชำระหนี้ และพิจารณาวงเงินสินเชื่อเป็นกรณีพิเศษกับธนาคารพาณิชย์เพื่อทบทวนและให้สามารถกลับมาใช้วงเงินได้ตามปกติ เพื่อให้บริษัทสามารถกลับมาดำเนินธุรกรรมทางการเงินตามปกติได้โดยเร็ว โดยคาดว่าจะได้ข้อสรุปภายในเดือนส.ค.60 และวางแผนชำระหนี้ตามตั๋ว B/E ต่อไปในระหว่างนี้ บริษัทยังคงดำเนินธุรกิจตามปกติ
อนึ่ง เมื่อวานนี้ EARTH แจ้งว่าได้ผิดนัดชำระหนี้ตั๋ว B/E เสนอขายแก่บุคคลในวงจำกัด จำนวน 3 ฉบับ มูลค่ารวม 40 ล้านบาท อัตราดอกเบี้ยร้อยละ 3.95 ต่อปี (หักชำระแล้วในวันที่ออกตั๋ว) กับสถาบันการเงินแห่งหนึ่ง เนื่องจากขาดสภาพคล่อง  โดยในช่วงเวลาที่บริษัทผิดนัดชำระหนี้บริษัทมีภาระต้องชำระดอกเบี้ยผิดนัดจากตั๋วแลกเงินฉบับนี้ร้อยละ 7.5
ขณะที่ภาระหนี้ที่จะครบกำหนดชำระในเดือนมิ.ย.และเดือนก.ค.60  มีจำนวนทั้งสิ้น 7 ฉบับ วงเงินรวม 520 ล้านบาท ได้แก่ ตั๋ว EARTH17608A มูลค่าหน้าตั๋ว 50 ล้านบาท ครบกำหนด 8 มิ.ย.60, ตั๋ว EARTH17615A มูลค่าหน้าตั๋ว 70 ล้านบาท ครบกำหนด 15 มิ.ย.60, ตั๋ว EARTH17621A มูลค่าหน้าตั๋ว 10 ล้านบาท ครบกำหนด 21 มิ.ย.60
ตั๋ว EARTH17711A มูลค่าหน้าตั๋ว 30 ล้านบาท ครบกำหนด 11 ก.ค.60 , ตั๋ว EARTH17712A,B,C มูลค่าหน้าตั๋ว 160 ล้านบาท ครบกำหนด 12 ก.ค.60, ตั๋ว EARTH17719A มูลค่าหน้าตั๋ว 100 ล้านบาท ครบกำหนด 19 ก.ค.60 และ ตั๋ว EARTH17726A,B มูลค่าหน้าตั๋ว 100 ล้านบาท ครบกำหนด 26 ก.ค.60
โดยตั๋ว EARTH17608A มูลค่าหน้าตั๋ว 50 ล้านบาท ครบกำหนด 8 มิ.ย.60 มีอัตราดอกเบี้ยร้อยละ 4 ต่อปีนั้น บริษัทได้ผิดนัดชำระแล้วไปเมื่อวานนี้  ทำให้ต้องมีภาระชำระดอกเบี้ยผิดนัดจากตั๋ว B/E อยู่ที่ 7.5% และการผิดนัดชำระหนี้ในครั้งนี้ ยังไม่มีผลให้เจ้าหนี้รายอื่นเรียกชำระหนี้ในทันที (Call Default)